29. ΠΡΟΕΔΡΙΚΟΝ ΔΙΑΤΑΓΜΑ υπ' αριθ. 883 της 18/25 Σεπτ. 1980 (ΦΕΚ Α΄ 218) Περί συστάσεως παρά τω Τεχνικώ Επιμελητηρίω της Ελλάδος Γραφείου Δικαστικού και θέσεων επί εμμίσθω εντολή. Έχοντες υπ’ όψει: 1.Το άρθρ. 25 του Ν.Δ. 4544 της 16/19.9.1966 «περί διατάξεων αφορωσών το εργατοτεχνικόν προσωπικόν του Ο.Λ.Π. και άλλων τινών διατάξεων» 2.Τας διατάξεις των άρθρ. 12 παρ. 1 και 2 του Νόμ. 400/1976 «περί Υπουργικού Συμβουλίου και Υπουργείων» και 15 του Π.Δ. 770/75 «περί διαρθρώσεως του Υπουργείου Προεδρίας Κυβερνήσεως και Οργανισμού Υπηρεσιών τινων αυτού». 3.Την υπ' αριθ. Δ.2652/66/20.5.1980 απόφασιν του Πρωθυπουργού και του Υπουργού Οικονομικών «περί αναθέσεως αρμοδιοτήτων στους Υφυπουργούς Οικονομικών». 4.Την υπ' αριθ. 372/6.3.1980 απόφασιν της Διοικούσης Επιτροπής του Τεχνικού Επιμελητηρίου της Ελλάδος (Τ.Ε.Ε.). 5.Την υπ' αριθ. 850/1980 γνωμοδότησιν του Συμβουλίου της Επικρατείας, προτάσει των Υπουργών Προεδρίας Κυβερνήσεως, Οικονομικών και Δημοσίων Έργων, αποφασίζομεν: Γραφείον Δικαστικού-Αρμοδιότητες Άρθρ.1.-Συνιστάται παρά τω Τεχνικώ Επιμελητηρίω της Ελλάδος Γραφείον Δικαστικού, εις την αρμοδιότητα του οποίου ανήκουν ιδία τα κάτωθι θέματα: Η επιμέλεια της διεξαγωγής των δικών του Τ.Ε.Ε. και η μέριμνα της δικαστικής και εξωδίκου προστασίας των συμφερόντων του Τ.Ε.Ε. ενώπιον πάσης δικαστικής ή διοικητικής Αρχής. Η διενέργεια των δικαστικών και εξωδίκων ενεργειών, των επιβαλλομένων υπό της νομοθεσίας περί εισπράξεως αμοιβών Μηχανικών και η σχετική ενημέρωσις των ενδιαφερομένων περί της πορείας των υποθέσεων αι οποίαι τους αφορούν. Η δια γνωμοδοτήσεων συνδρομή των οργάνων και υπηρεσιών του Τ.Ε.Ε., επί των εκάστοτε ανακυπτόντων νομικών θεμάτων. Η επεξεργασία και νομοτεχνική διατύπωσις των προτεινομένων υπό του Τ.Ε.Ε. σχεδίων νόμων δ/των κλπ. Η κατάρτισις των πάσης φύσεως συμβάσεων του Τ.Ε.Ε. μετά τρίτων. Θέσεις επί εμμίσθω εντολή Άρθρ.2.-1.Αι επί εμμίσθω εντολή θέσεις, προσαυξανόμεναι κατά 14, ορίζονται ως ακολούθως: Μία θέσις Νομικού Συμβούλου. 14 θέσεις δικηγόρων, κατανεμόμεναι μεταξύ της Κεντρικής Υπηρεσίας του Τ.Ε.Ε. και των Περιφερειακών Τμημάτων αυτού κατόπιν αποφάσεως της Δ. Επιτροπής του Τ.Ε.Ε. 2.Ως προσόν διορισμού εις την θέσιν του Νομικού Συμβούλου απαιτείται άδεια δικηγορείν παρ' Αρείω Πάγω. 3.Οι κατά την δημοσίευσιν του παρόντος υπηρετούντες Νομικός Σύμβουλος και δικηγόροι επί εμμίσθω εντολή, κατατάσσονται εις τας υπό της παρ. 1 του παρόντος άρθρου προβλεπομένας αντιστοίχους θέσεις. Αι θέσεις πληρούνται δια προσλήψεως δικηγόρων, κατόπιν αποφάσεως της Δ. Επιτροπής του Τ.Ε.Ε., συμφώνως προς τας ισχυούσας εκάστοτε σχετικάς διατάξεις. «Στις θέσεις της παρ. 1 του παρόντος άρθρου κατατάσσονται αυτοδικαίως και οι δικηγόροι εκείνοι, των οποίων το δικαίωμα να καταταγούν στις θέσεις αυτές έχει αναγνωρισθεί με απόφαση του Συμβουλίου της Επικρατείας. Η πλήρωση των θέσεων αυτών γίνεται αυτοδικαίως». Το μέσα σε « » τελευταίο εδάφιο προστέθηκε από το άρθρ. 19 Νόμ. 1867/1989, ΦΕΚ Α΄ 227, (τόμ. 25Α, σελ. 212,501…) 4.Υποθέσεις του Τ.Ε.Ε., υπαγόμεναι κατά τον Κ. Πολ. Δικ. εις την κατά τόπον αρμοδιότητα δικαστηρίων των επαρχιών, εις την περιοχήν των οποίων δεν υπηρετούν δικηγόροι του Τ.Ε.Ε. επί εμμίσθω εντολή, ανατίθενται επ' αμοιβή, κατά τας κειμένας διατάξεις, εις δικηγόρους έχοντας άδειαν δικηγορείν εις τα αρμόδια εκάστοτε δικαστήρια.